Фабіян Абрантовіч быў адным з ідэолагаў і пачынальнікаў беларускага хрысьціянскага руху XX ст. Ён атрымаў ступень доктара філасофіі ў Каталіцкім універсітэце ў Лёвэне (Бельгія) і працаваў прафесарам духоўных семінарыяў у Санкт-Пецярбургу, Менску, Пінску. Стаў арганізатарам і рэктарам Менскай духоўнай каталіцкай семінарыі, якая пазьней была пераведзена ў Пінск, дзе ён спрычыніўся да адбудовы зьнішчаных вайной памяшканьняў для духоўнай семінарыі.